Denne artikkelen inneholder en liste over kilder, litteratur eller eksterne lenker, men enkeltopplysninger lar seg ikke verifisere fordi det mangler konkrete kildehenvisninger i form av fotnotebaserte referanser. Du kan hjelpe til med å sjekke opplysningene mot kildemateriale og legge inn referanser. Opplysninger uten kildehenvisning i form av referanser kan bli fjernet. Se Mal:Referanseløs for mer informasjon.
**Chirag Rashmikant Patel** (født 1984) er en norsk rapper og audiovisuell kunstner av indisk opprinnelse. Han ble født i Lørenskog, men vokste opp i Oslo. Patel er mest kjent som et av to medlemmer i den norske rap-gruppen Karpe, som har vært aktiv siden 2000.Han er også med i den norske Krimserien "flus"

Karpe
-----

I 2000 dannet duoen Karpe Diem. I 2004 debuterte den med EP-en *Glasskår*, som lå seks uker på VG-lista Topp20 med 9. plass som høyeste plassering. Debuten solgte til gulltrofé. I 2006 kom duoens første album, *Rett fra hjertet,* som solgte 18 000 eksemplarer og etablerte Karpe Diem i Norges hiphopmiljø. For albumet ble de to belønnet med Alarmprisen 2007 og nominert til Spellemannprisen 2006 i klassen hiphop.

I 2008 kom oppfølgeren *Fire vegger*, som solgte over 30 000 eksemplarer og ble det mestselgende norskspråklige hiphopalbumet. Albumet vant også Spellemannprisen i klassen hiphop.

I 2010 utkom albumet *Aldri solgt en løgn*, som ble det første norske hiphopalbumet som nådde førsteplassen på VG-lista. Albumet ble nominert til Spellemannprisen 2010 i klassen hiphop, og singelen «Ruter» ble nominert i klassen årets hit. Karpe Diem mottok prisen som Årets spellemann. Karpe Diem ble dermed de første hiphopartistene til å bli årets spellemenn. I 2010 ble Karpe Diem de første som mottok Bendiksenprisen, utdelt av kulturdepartementet. Samme året mottok de også prisen for «Best Norwegian Act» under MTV Europe Music Awards.

I 2010 mottok Karpe Diem Sigval Bergesen d.y.'s Almennyttige pris. De valgte å bruke prispengene på å renovere Røde Kors sitt ressurssenter i Groruddalen, samt å holde en gratiskonsert for de under 18 år på Rockefeller i Oslo.

Sangen «Tusen tegninger» fra albumet *Aldri solgt en løgn* ble fremført under Nasjonal Minneseremoni for 22. juli 2011 i Oslo Spektrum. Karpe Diem vakte oppmerksomhet da duoen som respektive hindu og muslim fremførte låtene «Byduer i dur» og «Tusen tegninger» i Oslo domkirke 30. juli 2011. På ettårsmarkeringen for terrorangrepet 22. juli 2011 fremførte de «Påfugl». For platen *Kors på halsen, Ti kniver i hjertet, Mor og Far i døden* fikk de Spellemannprisen 2012 i klassen pop. Platen ble også kåret til årets beste norske plate for 2012 av vg.no.[]

Høsten 2013 ble Karpe Diem tildelt P3-prisen under P3s første prisutdeling, P3 Gull på Sentrum Scene i Oslo. De vant Spellemannprisen 2015 i klassen årets musikkvideo for «Hvite menn som pusher 50» regissert av Marie Kristiansen. I tillegg var låten «Lett å være rebell i kjellerleiligheten din» nominert i klassene årets låt og årets musikkvideo. Duoen fikk to priser under P3 Gull 2016: årets liveartist og årets låt for «Lett å være rebell i kjellerleiligheten din».

I oktober 2015 lanserte de et nytt visuelt og musikalsk prosjekt kalt Heisann Montebello. Til sammen ni låter med hver sin musikkvideo ble sluppet i løpet av en periode på to år. For albumet vant duoen klassene «Urban» og «Årets album» under Spellemannprisen 2016. De var i tillegg nominert i klassen «Tekstforfatter» for samme album og «Årets musikkvideo» for «Den islamske elefanten», regissert av Thea Hvistendahl.

De reiste på klubbturné våren 2016, før de i august kunngjorde at de i april 2017 skulle spille tre konserter i Oslo Spektrum. De tre utsolgte konsertene utgjør kjernen i den Thea Hvistendahl-regisserte filmen Adjø Montebello (The Monkey & The Mouth), der liveklipp veves sammen med et fiksjonsunivers i en historie om religion, rase, legning og vennskap. Filmen hadde norsk kinopremiereden 7. desember 2017, og ble vist i kun fire dager. Over 50 000 kinogjengere forhåndsbestilte billetter, og i løpet av premierehelgen reiste Karpe rundt for å besøke ulike kinoer og se filmen sammen med publikum. Filmen ble nominert fire ganger før Amandaprisen 2018 og vant i kategorien «Scenografi og produksjonsdesign». Den ble valgt ut til Tallinn Film Festival, CPH PIX Film Festival og Tromsø Internasjonale Film Festival og vant Kanonprisen for beste produksjonsdesign under Kosmorama Film Festival i Trondheim 2018. Fredag 21. desember ble filmen sluppet digitalt.

I 2019 ga de ut albumet SAS PLUS / SAS PUSSY. Utgivelsen ble utgitt som et hørespill på ett spor som varte i rett i underkant av en halvtime. For albumet fikk de Spellemannprisen 2019 i klassen «Årets album» og var i tillegg nominert i klassene «Urban» og «Årets låtskriver». I 2019 lanserte de ti konserter i Oslo Spektrum I 2022 gjennomførte de ti konserter i Oslo Spektrum samtidig som de inviterte 100 heldige fans til en opplevelse de kalte SAS Skien. Sistnevnte foregikk i Festiviteten i Skien, et historisk bygg med 114 rom som Karpe kjøpe i 2018.

Den 17. august 2020 opprettet Karpe Patel & Abdelmaguid Foundation. Med det ga Karpe bort masterrettighetene og inntektene fra alle sine utgivelser siden 2004 til formål innen bistand for flyktninger, asylsøkere og/eller innvandrere. Prosjekter og organisasjoner som jobber for å bedre situasjonen til flyktninger, asylsøkere og innvandrere kan motta penger fra fondet.

Diskografi
----------

* 2004 – *Glasskår* EP
* 2006 – *Rett fra hjertet*
* 2008 – *Fire vegger*
* 2010 – *Aldri solgt en løgn*
* 2012 – *Kors på halsen, Ti kniver i hjertet, Mor og Far i døden*
* 2016 – *Heisann Montebello*
* 2018 – *MARS* (som MARS)
* 2019 – *SAS PLUS / SAS PUSSY*
* 2022 – *Omar Sheriff*

Priser og utmerkelser
---------------------

* Alarmprisen 2007 i klassen hiphop/rap for *Rett fra hjertet*
* Spellemannprisen 2008 i klassen hiphop for *Fire vegger*
* Bendiksenprisen 2010
* MTV Europe Music Awards 2010 - Best Norwegian Act
* Sigval Bergesen d.y.'s almennyttige pris 2010
* Årets spellemann under Spellemannprisen 2010 -
* Oslo bys kunstnerpris 2012
* Spellemannprisen 2012 i klassen pop for *Kors på halsen, ti kniver i hjertet, mor og far i døden*
* P3 Gull 2013 - P3-Prisen
* Spellemannprisen 2015 i klassen årets musikkvideo for «Hvite menn som pusher 50»
* P3 Gull 2016 i klassen årets livartist
* P3 Gull 2016 i klassen årets låt for «Lett å være rebell i kjellerleiligheten din»
* Gammleng-prisen 2016 i klassen rap/hiphop
* Spellemannprisen 2016 i klassen urban for albumet *Heisann Montebello*
* Spellemannprisen 2016 i klassen årets album for albumet *Heisann Montebello*
* P3 Gull 2017 i klassen årets livartist
* Edvard-prisen 2017 i klassen tekst for *Heisann Montebello*
* P3 Gull 2022 P3-prisen

Referanser
----------

1. 1 2   universitas.no[Hentet fra Wikidata]

Eksterne lenker
---------------

* (en) Chirag Rashmikant Patel – kategori av bilder, video eller lyd på Commons Rediger på Wikidata
* (en) Chirag Rashmikant Patel på Internet Movie Database Rediger på Wikidata
* (en) Chirag Rashmikant Patel på Discogs Rediger på Wikidata

* (en) Chirag Rashmikant Patel på MusicBrainz Rediger på Wikidata
* (no) Intervju hos stress.no

|  |  |
| --- | --- |
| Oppslagsverk/autoritetsdata | VIAF **·** GND **·** ISNI **·** MusicBrainz **·** Discogs
 |